作者:馬致遠
標題:雙調・慶東原嘆世
內容:拔山力，舉鼎威，暗鳴叱吒千人廢。陰陵道北，烏江岸西，休了衣錦東歸，不如醉還醒，醒而醉。明月閒旌旆，秋風助鼓鼙，帳前滴盡英雄淚。楚歌四起，烏騅漫嘶，虞美人兮，不如醉還醒，醒而醉。三顧茅廬問，高才天下知，笑當時諸葛成何計？出師未回，長星墜地，蜀國空悲，不如醉還醒，醒而醉。誇才智，曹孟德，分香賣履純狐媚。奸雄那裡？平生落的，只兩字徵西。不如醉還醒，醒而醉。畫籌計，墮淚碑，兩賢才德誰相配？一個力扶漢基，一個恢張晉室，可惜都壽與心違，不如醉還醒，醒而醉。珊瑚樹，高數尺，珍奇合在誰家內？便認做我的，豈不知財多害已，直到東市方知。則不如醉還醒，醒而醉。